Februar på Pluto

Så var vi inne i nok en ny måned. Januar var preget av temaet ”fysisk aktivitet”, og vi har fått utfordre oss motorisk både ute og inne. Vi var så heldige å ha en hel uke med snø her i Stavanger, og den ble utnyttet til det fulle. Vi rant på akebrett, gravde i snøen, så hva som skjedde med snø som smeltet, erfarte forskjellen på varmt og kaldt, og laget ulike former og mønstre i snøen. Med unntak av et par formiddager som har gått til avdelingsmøter, har vi vært ute hver eneste dag uansett vær. Vi har gått mange turer uten vogner, og vi merker at barna har blitt mer motivert til å ”klare selv”, enten det er å gå selv på tur eller å reise seg opp fra bakken.

I februar vil aktivitetene på Pluto dreie seg om farger og fagområdet ”antall, rom og form”. Som det står i den nye årsplanen, er matematikk i barnehagen et av satsingsområdene barnehagen skal satse på fremover. Barna på Pluto er allerede svært opptatt av tall og telling. Vi teller barna hver dag i samlingsstunden, og vi teller fingrene før vi sier takk for maten og går fra bordet. Målet er at vi skal bidra til at barna får leke og utforske ulike former og mønstre blant annet gjennom sortering, sammenlikning og i den daglige leken. I overgangssituasjonene og aktiviteter bruker vi telling og antallsord flittig. I leken oppmuntrer vi til rollelek og gjemmeleken hvor barna får utforske rommet, finne fram og orientere seg. I både formingsaktiviteter og bakeaktiviteter får barna erfare forskjellige former, mønster, sammenlikninger og måleenheter som lengde, areal, volum og vekt. Vi skal også øke barnas forståelse av plassering og lokalisering. Hva betyr det at trollet er *under* broen? At leken skal *oppi* kassen og at tallerkenen skal stå *oppå* bordet? Matematikken er tilstede i hverdagssituasjonene og barnas lek allerede, men vi skal fokusere på og tilrettelegge ekstra på dette i den kommende tiden. Hovedfokuset vårt innen matematikk kommer til å være på former, hvor vi skal lære de tre formene trekant, sirkel og firkant. Vi legger det til rette etter barnas alder og interessenivå, og vil dele en del i grupper.

I samsvar med fastelavn og karneval denne måneden, har vi også valgt å ha fokus på farger. Vi skal i utgangspunktet ta for oss de tre primærfargene rød, blå og gul, men vil som vanlig følge barnas spor. Fargene skal vi kombinere med sirkler, trekanter og firkanter, og det kan dermed fort utarte seg til å bli en svært fargerik måned på Pluto med mye forming! Farger og former er altså stikkordene for det som står på planen for februar, og det kommer til å være synlig i alt fra små kunstverk til barnas bakverk!

Den varme lunchen på fredagene fortsetter som før, men nå skal vi i en tid framover prøve oss på ”Fiskefredag”. Vi har fire ulike menyer som rullerer, og det blir servert det samme i hele barnehagen. Vi kommer til å servere torsk med tomatsaus og fullkornspasta, fiskeburger med hjemmelaget brød, laks med rotmos og salatbar. I salatbaren har vi kylling i tillegg til tunfisk.

Fredag 5. februar skal vi ha karneval i barnehagen. Vi har fellessamling hvor barna får vist fram kostymene sine, synger sanger og svinger oss til Sambarytmer, har katta i sekken og koser oss med fiskeburgere til lunch. Det er ikke nødvendig å gå til innkjøp av kostymer til barna. Bruk fantasien og ta det dere har!

Studentene Silje og Sondre som var innom en uke på observasjonspraksis i høst, kommer tilbake igjen mandag 1. februar. Denne gangen skal de være hos oss i seks uker.

Uke 7 er skolens vinterferie. Dersom det er noen av barna som skal ha fri hele eller deler av denne uken, er det fint om dere gir beskjed!

Månedens bursdagsbarn på Pluto er Affi som blir 3 år 19. februar. Hipp Hurra!

Hilsen fra Marianne, Elisabeth, Barbro og Julie

|  |  |  |  |  |
| --- | --- | --- | --- | --- |
| **Mandag** | **Tirsdag** | **Onsdag** | **Torsdag** | **Fredag** |
| 1.Utelek/ formings-aktiviteter | 2.MøtedagInne/utelek med Neptun | 3.Tur til Sørmarka | 4.Bakedag og grupper | 5.KarnevalFiskeburger til lunch |
| 8.BollemandagEn gruppe baker boller, resten er ute | 9.MøtedagInne/utelek med Neptun | 10.Tur til ”farge-lekeplassen” og skulpturene i forskjellige former | 11.Bakedag og grupper | 12.Vi fryser vann med fargerSalatbar til lunch |
| 15.Vi lager is-skulpturer i forskjellige farger | 16.MøtedagInne/utelek med Neptun | 17.Tur i skogen på Haugtussa | 18.Bakedag og grupper | 19.Laks med rotmos til lunch**Affi 3 år!** |
| 22.Vi lager vulkan i forskjellige farger i sanden | 23.MøtedagInne/utelek med Neptun | 24.Turdag | 25.Bakedag og grupper | 26Torsk med tomatsaus og pasta til lunch |
| 29.MiljødagVi koster og rydder utendørs | 1.MøtedagInne/utelek med Neptun | 2.Turdag | 3.Bakedag og grupper | 4.Fiskeburger til lunch |